অন্যদিকে কক্সবাজার শেখ কামাল আন্তর্জাতিক ক্রিকেট স্টেডিয়ামের উইকেটটা একটু কোনাকুনি। যে কারণে মাঠে ফিল্ডিং সেট করাতে একটু সমস্যায় পড়তে হয় অধিনায়কদের। এ ছাড়াও চারপাশ খোলা থাকায় বাতাসও একটু প্রভাব ফেলে বোলিংয়ে। কিন্তু এ স্টেডিয়ামে সব দলের চেয়েই এগিয়ে আছে বাংলাদেশ। শুধু নিজ দেশের মাঠ বলেই নয়, এখানে বেশ কিছু ম্যাচ খেলেছে অনূর্ধ্ব-১৯ দল। দলের সহকারী কোচ মো. সোহেল বলেন, ‘আসলে এখানে আমাদের দলের ক্রিকেটারদের তেমন কোনো সমস্যা হওয়ার কথা না। উইকেট ও মাঠ নিয়ে তারা বেশ ভালভাবেই অবগত আছে। মাঠ একটু কোনাকুনি হলেও এতে কোনো সমস্যা হবে না। আর আমি যত দিন ধরে দেখছি মনে হয় না অনেক বেশি বাতাস ছাড়া কোনো সমস্যা হয় না। আমাদের এখানে একটা ক্যাম্প করা হয়েছিল ৮ দিনের। এ ছাড়াও দক্ষিণ আফ্রিকার বিপক্ষেসহ বেশ কয়েকটি ম্যাচ খেলা হয়েছে। আমি বিশ্বাস করি উইকেট ও মাঠ কোনো সমস্যা হবে না।’